《左傳・莊公三十二年》「有神降于莘」(P251)

《會箋》云：
《正義》云：「吳孫權時有神，自稱王表，言語與人無異，而形不可見，此神蓋亦王表之類。」

《國語》云：
十五年，有神降于莘，王問于內史過，曰：「是何故？固有之乎？」對曰：「有之。國之將興，其君齊明、衷正、精潔、惠和，其德足以昭其馨香，其惠足以同其民人。神饗而民聽，民神無怨，故明神降之，觀其政德而均布福焉。國之將亡，其君貪冒、辟邪、淫佚、荒怠、粗穢、暴虐；其政腥臊，馨香不登；其刑矯誣，百姓攜貳。明神不蠲而民有遠志，民神怨痛，無所依懷，故神亦往焉，觀其苛慝而降之禍。是以或見神以興，亦或以亡。昔夏之興也，融降于崇山；其亡也，回祿信于耹隧。商之興也，梼杌次于丕山，其亡也，夷羊在牧。周之興也，鸑鷟鳴于岐山；其衰也，杜伯射王于鄗。是皆明神之志者也。」
打開字典顯示相似段落		
王曰：「今是何神也？」對曰：「昔昭王娶于房，曰房后，實有爽德，協于丹朱，丹朱憑身以儀之，生穆王焉。是實臨照周之子孫而禍福之。夫神壹不遠徙遷，若由是觀之，其丹朱之神乎？」王曰：「其誰受之？」對曰：「在虢土。」王曰：「然則何為？」對曰：「臣聞之：道而得神，是謂逢福；淫而得神，是謂貪禍。今虢少荒，其亡乎？」王曰：「吾其若之何？」對曰：「使太宰以祝，史帥貍姓，奉犧牲、粢盛、玉帛往獻焉，無有祈也。」
打開字典顯示相似段落		
王曰：「虢其幾何？」對曰：「昔堯臨民以五，今其胄見，神之見也，不過其物。若由是觀之，不過五年。」王使太宰忌父帥傅氏及祝、史奉犧牲、玉鬯往獻焉。內史過從至虢，虢公亦使祝、史請土焉。內史過歸，以告王曰：「虢必亡矣，不禋于神而求福焉，神必禍之；不親于民而求用焉，人必違之。精意以享，禋也；慈保庶民，親也。今虢公動匱百姓以逞其違，離民怒神而求利焉，不亦難乎！」十九年，晉取虢。

趙佑曰：
有神降于莘，此聖人之所不語者也。據《國語》稱為丹朱之神，何以知其必然，隔千餘年，尚馮身房后以生穗王，所謂實臨照周之子孫而禍福之者，于何取徵?堯之冑，何以乃為狸姓，皆古說之迷離，傳既削之，所以獨為正史、正經也。神聰明正直而壹者也，依人而行，則從正神指點，意謂若果是神，必無肯祚涼德之理，只論人事，不更辨神之非神，甚好。……後世民神雜糅，往往有是等事，總包括于妖由人興一語，君子處之，惟有見怪不怪，其怪自敗，虢之請土固惑，王之使享亦非，內史學識不及叔向、子產遠矣。

冥婚故事
談生者，年四十無婦。常感激讀《詩經》。夜半，有女子可年十五六，姿顏服飾，天下無雙，來就生為夫婦，乃言：「我與人不同，勿以火照我也。三年之後方可照。」為夫妻，生一兒已二歲，不能忍，夜伺其寢後，盜照視之。其腰已上生肉如人，腰下但有枯骨。婦覺，遂言曰：「君負我！我垂生矣，何不能忍一歲而竟相照也？」生辭謝，涕泣不可復止。云：「與君雖大義永離，然顧念我兒。若貧不能自偕活者，暫隨我去，方遺君物。」生隨之去，入華堂，屋宇器物不凡。以一珠袍與之，曰：「可以自給。」裂取生衣裾，留之而去。後生持袍詣市，睢陽王家買之，得錢千萬。王識之曰：「是我女袍。此必發墓。」乃取拷之。生具以實對，王猶不信，乃視女冢，冢完如故。發視之，果棺蓋下得衣裾。呼其兒，正類王女。王乃信之，即召談生，復賜遺衣，以為主婿。表其兒以為待中。（《古小說鉤沈》輯魏文帝《列異傳》）
晉時武都太守李仲文，在郡喪女，年十八，權假葬郡城北。有張世之代為郡。世之男字子長，年二十，待從在廨中。夜夢一女，年可十七八，顏色不常。自言前府君女，不幸早亡，會今當更生，心相愛樂，故來相就。如此五六夕，忽然晝見，衣服薰香殊絕。遂為夫婦，寢息，衣皆有污，如處女焉。後仲文遣婢視女墓，因過世之婦相問。入廨中，見此女一隻履在子長床下，取之啼泣，呼言發冢。持履歸，以示仲文。仲文驚愕，遣問世之：「君兒何由得亡女履耶？」世之呼問，兒具道本末。李、張並謂可怪，發棺視之。女體已生肉，姿顏如故；右腳有履，左腳無也。子長夢女曰：「我比得生，今為所發。自爾之後遂死，肉爛不得生矣。萬恨之心，當復何言！」涕泣而別。（陶潛《搜神後記》卷四）
晉時東平馮孝將為廣州太守。兒名馬子，年二十餘。獨臥廄中，夜夢一女子，年十八九。言：「我是前太守北海徐元方女，不幸蚤亡。亡來今已四年。為鬼所枉殺。案生錄當八十餘，聽我更生。要當有依馬子，乃得生活；又應為君妻。能從所委，見救活不！」馬子答曰：「可爾。」乃與馬子剋期當出。至期日，床前地頭髮正與地平。令人掃去，則愈分明。始悟是所夢見者，遂屏除左右人。便漸漸額出，次頭面出，又次肩項形體出。馬子便令坐對榻上。陳說語言，奇妙非常。遂與馬子寢息。每誡云：「我尚虛爾。」即問：「何時得出？」答曰：「出當得本命生日，尚未至。」遂往廄中。言語聲音，人皆聞之。女計生日至，乃具教馬子出己養之方法。語畢，辭去。馬子從其言。至日，以丹雄雞一隻，黍飯一盤，清酒一升，醊其喪前。去廄十餘步。祭訖，掘棺出，開視女身，體貌全如故。徐徐抱出，著氈帳中，唯心下微暖，口有氣息。令婢四人守養護之。常以青羊乳汁瀝其兩眼，漸漸能開，口能咽粥。既而能語。二百日中，持杖起行。一期之後，顏色肌膚氣力悉復如常。乃遣報徐氏；上下盡來。選吉日，下禮聘，為夫婦。生二兒一女。長男字元慶，永嘉初為祕書郎，小男字敬度，作太傅。女適濟南劉子彥，徵士延世之孫云。（陶潛《搜神後記》卷四）

天下女子有情，寧有如杜麗娘者乎！夢其人即病，病即彌連，至手畫形容傳于世而後死。死三年矣，復能溟莫中求得其所夢者而生。如麗娘者，乃可謂之有情人耳。情不知所起，一往而深，生者可以死，死可以生。生而不可與死，死而不可復生者，皆非情之至也。夢中之情，何必非真，天下豈少夢中之人耶？必因薦枕而成親，待掛冠而為密者，皆形骸之論也。
傳杜太守事者，彷彿晉武都守李仲文，廣州守馮孝將兒女事。予稍為更而演之。至于杜守收考柳生，亦如漢睢陽王收考談生也。
嗟夫，人世之事，非人世所可盡。自非通人，恆以理相格耳。第云理之所必無，安知情之所必有邪！—湯顯祖〈牡丹亭題詞〉

仙鄉故事
A、道教思想
B、樂土信仰
C、奇幻遊記
日人小川環樹「中國仙鄉譚情節分析」
一、山中、海上
二、洞穴
三、美女與婚姻
四、饋食與仙藥
五、道術與贈物
六、懷鄉與勸歸
七、時間
八、再歸與不再歸
仙鄉故事選錄
晉太元中，武陵人捕魚為業。緣溪行，忘路之遠近。忽逢桃花夾岸，數百步中無雜樹，芳草鮮美，落英繽紛。漁人甚異之（原注：漁人姓黃名道真）。復前行，欲窮其林。林盡水源，便得一山。山有小口，彷彿若有光。便捨舟，從口入。初極狹，纔通人，復行數十步，豁然開朗，土地曠空，屋舍儼然。有良田美池桑竹之屬。阡陌交通，雞犬相聞。男女衣著，悉如外人；黃髮垂髫，並怡然自樂。見漁人，大驚。問所從來，具答之。便要還家，為設酒殺雞作食。村中人聞有此人，咸來問訊。自云先世避秦難，率妻子邑人至此絕境，不復出焉。遂與外隔，問今是何世？乃不知有漢，無論魏、晉。此人一一具言所聞。皆為歎惋。餘人各復延至其家，皆出酒食，停數日辭去。此中人語云：「不足為外人道也。」既出，得其船，便扶向路，處處誌之。及郡，乃詣太守說如此。太守劉歆即遣人隨之往，尋向所誌，不復得焉。（陶潛《搜神後記》卷一）
南陽劉驎之，字子驥，好遊山水。嘗採藥至衡山，深入忘反。見有一澗水，水南有二石囷，一閉一開。水深廣，不得渡。欲還，失道，遇伐弓人，問徑，僅得還家。或說囷中皆仙方靈藥及諸雜物。驎之欲更尋索，不復知處矣。（陶潛《搜神後記》卷一）
長沙醴陵縣有小水一處，名梅花泉。有二人乘船取樵，見岸下土穴中水逐流出，有新斫木片逐流下，深山中有人跡，異之。乃相謂曰：「可試如水中看何由爾？」一人便以乏自障，入穴。穴纔容人。行數十步，便開明朗然，不異世間。（陶潛《搜神後記》卷一）
[bookmark: _GoBack]漢永平五年，剡縣劉晨、阮肇共入天臺山取穀皮，迷不得返。經十三日，糧乏盡，饑餒殆死。遙望山上有一桃樹，大有子實，而絕巖邃澗，永無登路。攀緣藤葛，乃得至上。各噉數枚，而饑止體充。復下山，持杯取水，欲盥漱。見蕪菁葉從山腹流出，甚鮮新，復一杯流出，有胡麻飯糝，相謂曰：「此知去人徑不遠。」便共沒水，逆流行二三里，得度山，出大溪邊。有二女子，姿質妙絕。見二人持杯出，便笑曰：「劉、阮二郎，捉向所流失杯來。」晨、肇既不識之，緣二女便呼其姓，如似有舊，乃相見忻喜。問：「來可晚？」因邀還家。其家銅瓦屋。南壁及東壁下各有一大床，皆施絳羅帳。帳角懸鈴，金銀交錯。床頭各有十侍婢。敕云：「劉、阮二郎經涉山岨，向雖得瓊實，猶尚虛弊，可速作食。」食胡麻飯、山羊脯、牛肉，甚甘美。食畢行酒，有一群女來，各持五三桃子，笑而言：「賀汝婿來。」酒酣作樂，劉、阮忻怖交並。至暮，令各就一帳宿，女往就之，言聲清婉，令人忘憂。十日後，欲求還去，女云：「君已來是，宿福所牽，何復欲還邪！」遂停半年。氣候草木是春時，百鳥啼鳴，更懷悲思，求歸甚苦。女曰：「罪牽君，當可如何？」遂呼前來女子有三四十人，集會奏樂，共送劉、阮，指示還路。既出，親舊零落，邑屋改異，無相識。問訊得七世孫，傳聞上世入山，迷不得歸。至晉太元八年，忽復去，不知何所？（《古小說鉤沈》輯劉義慶《幽明錄》）


